กระทรวงวัฒนธรรมเตรียมเปิดถนนสายวัฒนธรรมร่วมกับถนนคนเดินทุกจังหวัดทั่วประเทศในวันที่ 22 ธันวาคมนี้ พร้อมเดินหน้าประชาสัมพันธ์งานไทยแลนด์เบียนนาเล่โคราชให้ทั่วโลกรับทราบ
นายอิทธิพล คุณปลื้ม รัฐมนตรีว่าการกระทรวงวัฒนธรรม   เปิดเผยว่า ได้สั่งการให้หน่วยงานในสังกัดรวบรวมข้อมูลการจัดกิจกรรมและแผนงานโครงการที่สอดรับกับนโยบายของรัฐบาลในปี 2564  โดยประเมินผลสัมฤทธิ์ของงบประมาณโครงการปี 2563 ที่อยู่ระหว่างการพิจารณาของสภาผู้แทนราษฎร มาเป็นแนวทางทั้งโครงการต่อเนื่อง และโครงการใหม่ให้สอดคล้องกับยุทธศาสตร์ชาติเน้นการสร้างมูลค่าเพิ่มทางเศรษฐกิจผ่านทุนทางวัฒนธรรมเสริมสร้าง   การขยายตัวทางเศรษฐกิจตามที่นายกรัฐมนตรีสั่งการ โดยเฉพาะการจัดถนนคนเดิน ที่จะมีพิธีเปิดพร้อมกันทั่วประเทศ ในวันที่ 22 ธันวาคมนี้          ทั้งนี้ในส่วนของกระทรวงวัฒนธรรม มีการจัดโครงการตลาดประชารัฐ ตลาดวัฒนธรรม ถนนสายวัฒนธรรม ในหลายจังหวัดอยู่แล้ว จึงสั่งการให้สำนักงานวัฒนธรรมจังหวัดประสานการทำงานกับทุกจังหวัดเพื่อเปิดตลาดและทดลองดำเนินการไปจนถึงเดือนกุมภาพันธ์ปีหน้า หากจังหวัดใดต่อยอดได้ระยะยาวให้ประสานงานชุมชนท้องถิ่นขับเคลื่อนต่อเนื่องโดยเฉพาะในพื้นที่จังหวัดที่มีการชุมชนคุณธรรม สามารถต่อยอดเป็นแหล่งท่องเที่ยว และจำหน่ายสินค้าทางวัฒนธรรมได้           นอกจากนี้ยังเร่งรัดให้สำนักงานศิลปวัฒนธรรมร่วมสมัยประสานงานกับจังหวัดนครราชสีมาดำเนินการโครงการการจัดแสดงศิลปกรรมร่วมสมัยนานาชาติ ไทยแลนด์เบียนนาเล่ ครั้งที่ 2 ที่จะมีขึ้นในช่วงเดือนพฤศจิกายน  2563 - กุมภาพันธ์  2564 ล่าสุดคืบหน้าไปกว่าร้อยละ 30  โดยอยู่ระหว่างหารือกับภัณฑารักษ์ การจัดหาศิลปินเพื่อสร้างงานประมาณ 50 ชิ้น การจัดพิธีเปิด-ปิด และพื้นที่จัดแสดงผลงานซึ่งต้องได้รับความร่วมมือจากคนในท้องถิ่นได้รับรู้การเป็นเมืองศิลปะ และร่วมประชาสัมพันธ์การจัดงานให้เป็นที่รับรู้ไปทั่วโลก